[{"text_idx": "#000001", "text": "Ne rekomendata por dividataj komputiloj\nC\u0302u vi forgesis vian pasvorton?"}, {"text_idx": "#000004", "text": "Enhavas iujn ajn de miaj terminoj"}, {"text_idx": "#000007", "text": "Ekde la tempo de Zamenhof la esperantistoj c\u0302iam esperis, ke la lingvo rapide disvastig\u0302os. C\u0302io, kio promesis proksimig\u0302on al tiu celo, estis dezirinda. S\u0302ajnis tre grava ne nur la laboro de individuoj, sed ankau\u0306 la subteno de registaroj."}, {"text_idx": "#000008", "text": "Post la Unua Mondmilito esperantistoj tre vigle aktivis en Ligo de Nacioj. Tio ne havis la esperatan rezulton, c\u0302ar gravaj s\u0302tatoj, precipe Francio, ne apogis au\u0306 rekte kontrau\u0306is la argumentojn por Esperanto. Poste la s\u0302ancoj de la Movado dau\u0306re malkreskis pro la fortig\u0302o de c\u0302iuspecaj naciismoj."}, {"text_idx": "#000009", "text": "Post la Dua Mondmilito naskig\u0302is novaj esperoj, ankau\u0306 por Esperanto. Universala Esperanto-Asocio (UEA) komencis kolekti subskribojn por petskribo direktota al Unuig\u0302intaj Nacioj (UN) pri subteno al la Esperanto-movado. G\u0302is la fino de 1948 oni kolektis subskribojn de 492 organizaj\u0302oj kun entute 15 454 780 membroj, kaj de 895 432 individuoj. Inter la subtenantoj estis gravaj homoj kaj organizaj\u0302oj."}, {"text_idx": "#000010", "text": "En au\u0306gusto 1950 la petskribo estis transdonita al UN, kiu pludonis g\u0302in al Unesko. Post longa atendado fine la 8-a G\u0302enerala Konferenco de Unesko en Montevideo, Urugvajo, traktis la petskribon en decembro 1954. Kiel observanto de UEA c\u0302eestis Ivo Lapenna, g\u0302ia g\u0302enerala sekretario."}, {"text_idx": "#000011", "text": "Komence, moka parolado de la dana delegito preskau\u0306 detruis la s\u0302ancojn de la petskribo. Lau\u0306 li, g\u0302i estas lingvo kun malric\u0302a vortaro kaj primitiva gramatiko. Poste dank\u2019 al lerta gazetara kampanjo en Urugvajo la situacio s\u0302ang\u0302ig\u0302is. Fine en la konferenco plimulto subtenis rezolucion, kiu rekonis la rezultojn atingitajn per Esperanto \u201cpor la proksimigo de la popoloj de la mondo\u201d. Unesko ankau\u0306 starigis interkonsenton pri kunlaboro kun UEA. Esperantistoj nomis Lapenna \u201cla heroo de Montevideo\u201d."}, {"text_idx": "#000012", "text": "Tio ne estis la fina venko, pri kiu iam esperis la fruaj esperantistoj, sed g\u0302i s\u0302ajnis grava pas\u0302o survoje al tio. Alia sekvo de la Unesko-konferenco en la urugvaja c\u0302efurbo ne estis tuj rimarkita. Inter la 17 delegitaroj, kiuj ne voc\u0302donis por la rezolucio, sed ankau\u0306 ne kontrau\u0306 g\u0302i, estis tiuj de Soveta Unio kaj g\u0302iaj aliancanoj. Tio estis atentinda kaj kurag\u0302iga precipe por la esperantistoj en la komunistaj landoj."}, {"text_idx": "#000013", "text": "En 1966 UEA kolektis subskribojn por nova petskribo al Unuig\u0302intaj Nacioj, kiu celis al ties trakto de la monda lingvo-problemo. Sed c\u0302i-foje Lapenna ne sukcesis. UN ne konsentis okupig\u0302i pri tio, kun la argumento, ke la aferon povas trakti nur la membro-s\u0302tatoj, ne UN."}, {"text_idx": "#000015", "text": "En 1977 la g\u0302enerala direktoro de Unesko venis al la Universala Kongreso en Rejkjaviko. Unesko ankau\u0306 poste montris sian bonvolon al la Esperanto-movado, kvankam tio apenau\u0306 estis rimarkata en la ekstera mondo. La esperantistoj komprenis, ke nenio povas anstatau\u0306i la laboron je loka kaj nacia niveloj kaj la fortostrec\u0302ojn de individuoj. Iom post iom ili perdis la esperon pri s\u0302ancoj c\u0302e UN kaj Unesko. Tamen, ilia kontribuo por la popularigo de la celoj de tiuj mondaj organizaj\u0302oj restas atentinda."}, {"text_idx": "#000016", "text": "Ulrich Lins estas germana historiisto. Li verkis la libron La dang\u0302era lingvo, kiu temas pri persekutoj kontrau\u0306 Esperanto precipe en Germanujo kaj Sovetunio."}, {"text_idx": "#000025", "text": "Por bone funkcii, uea.facila uzas kuketojn. Legu nian Privatecan politikon por ekscii kiel ni uzas viajn informojn kaj la Uzkondic\u0302ojn por esti uzanto de la retejo."}]